
ועדת החינוך, התרבות והספורט
12/08/2014

הכנסת התשע-עשרה
נוסח לא מתוקן

מושב שני
<פרוטוקול מס' 260>
מישיבת ועדת החינוך, התרבות והספורט 
בהשתתפות יו"ר הוועדה לזכויות הילד
יום שלישי, ט"ז באב התשע"ד (12 באוגוסט 2014), שעה 12:00
<סדר-היום:>
<מעקב אחר: 1. הצעת חוק חובת המכרזים (תיקון - משרד החינוך), התשע"ג–2013 - שירותי תמיכה לילדים חולים (תללי"ם)
2. שירותי רפואה לילדים עם צרכים מיוחדים - סייעות רפואיות בחינוך הרגיל ושירותי רפואה בחינוך המיוחד>
נכחו:

<חברי הוועדה:> 
עמרם מצנע – היו"ר
משולם נהרי

רות קלדרון

אורלי לוי אבקסיס
קארין אלהרר
<מוזמנים:> 
	נירית גולוב
	–
	מפקחת ארצית, אגף חינוך מיוחד, משרד החינוך

	רחלי אברמזון
	–
	מנהלת אגף א' חינוך מיוחד, משרד החינוך

	אילן שי
	–
	עוזר ראשי ליועמ"ש, משרד החינוך

	דבורה שיאחי
	–
	סגנית חשבת, משרד החינוך

	פרופ' יואב מריק
	–
	רופא ראשי, משרד הרווחה

	ד"ר עדינה יוסף
	–
	משרד הבריאות

	דן בן-חיים
	–
	עו"ד, ר' מינהל הסכמי עבודה ושכר, מרכז שלטון מקומי

	רונית בן דוד
	–
	מנהלת מחלקה לחנ"מ, עיריית תל-אביב יפו

	ד"ר ליאורה פלד
	–
	מנכ"לית, תללי"ם

	ריטה בראשי
	–
	תללי"ם

	לאה פרנקל 
	–
	הסתדרות המורים

	רויטל לן-כהן
	–
	עו"ד, קואליציית הורים לילדים עם צרכים מיוחדים

	אסתר קרמר
	–
	הורה, קואליציית הורים לילדים עם צרכים מיוחדים

	שגית רווה טומרקין
	–
	הורה, קואליציית הורים לילדים עם צרכים מיוחדים

	ד"ר יעל גוטר
	–
	Case manager בחינוך

	סיגל אבישי
	–
	משלבת, התארגנות הסייעות הארצית

	מלי כץ
	–
	משלבת

	עפרה שריד
	–
	משלבת

	סמדר יעקובזון
	–
	האגודה לסוכרת נעורים (סוג 1) בישראל

	אביבית ברקאי-אהרונוף
	–
	עו"ד, בזכות

	טל גרנות
	–
	עו"ד, עמותת אלו"ט

	נטע לוי
	–
	עו"ד, עמותת אותך, מעכי, מלווה את התארגנות הסייעות הארצית

	עדי אביטן
	–
	לוביסטית, גורן עמיר 


<ייעוץ משפטי: >
מירב ישראלי
שגיא קינן (מתמחה)
<רכזת בכירה בוועדה:>
רבקה וידר
<רישום פרלמנטרי:>
רונית יצחק
<מעקב אחר: 1. הצעת חוק חובת המכרזים (תיקון - משרד החינוך), התשע"ג–2013 - שירותי תמיכה לילדים חולים (תללי"ם)>
2. שירותי רפואה לילדים עם צרכים מיוחדים - סייעות רפואיות בחינוך הרגיל ושירותי רפואה בחינוך המיוחד
<היו"ר עמרם מצנע:>
אני רואה שזה כמעט אותו פורום של הדיון הקודם, אז ברוכים הבאים. המטרה הממוקדת של הדיון הזה הוא בעצם דיון המשך בשני נושאים שעסקנו בהם לאחרונה: האחד זה נושא יישום חוק חינוך חינם לילדים חולים נוכח המכרז החדש שיצא, שירות שנתנה אותו חברת תללי"ם ועדיין נותנת אותו; והנושא השני הוא שירותי רפואה לילדים עם צרכים מיוחדים - סייעות רפואיות בחינוך הרגיל ושירותי רפואה בחינוך המיוחד. שלום, בוקר טוב. 
<רות קלדרון:>
שלום, אדוני, בוקר אור.

<היו"ר עמרם מצנע:>
מקדמים את חברת הכנסת קלדרון אתנו. סיכמנו שלקראת תחילת חודש אוגוסט משרד החינוך יביא בפנינו תשובות כיצד הוא נערך בצורה יותר נכונה, יותר טובה בשני התחומים האלה שבהם נתגלו לא מעט ליקויים במכרזים. שמחנו לשמוע שחברת תללי"ם הסכימה להאריך את השירות שהיא נותנת – יש פה מישהו מתללי"ם? כן, שלום – עד סוף השנה הקלנדרית כדי לאפשר למשרד החינוך לתקן, לעדכן את המכרז וכל מה שקשור בזה. משרד החינוך, בבקשה. 
<רחלי אברמזון:>
שלום לכולם, באמת כפי שהומלץ והובא בפנינו לקחנו לתשומת לב את כל ההערות בנוגע למכרזים שפורסמו. בנוגע למכרז שירותי הוראה לתלמידים חולים, אכן המשכנו את ההתקשרות עם תללי"ם לארבעה חודשים נוספים, ואנחנו נערכים לפרסום מכרז בקרוב, אנחנו מאוד מקווים, אנחנו ממש בשלבים הסופיים, זה לגבי המכרז הזה.

 ולגבי המכרז לשירותים רפואיים, גם לזה נתייחס, אם אתה רוצה, כבוד היושב-ראש, עכשיו, אז נעשה את זה.
<היו"ר עמרם מצנע:>
כן.

<רחלי אברמזון:>
התחלנו כבר במגעים אל מול נציגי משרד הבריאות, כי אחד הדברים שבאמת מצאנו לנכון הוא להתייחס למכרז הזה בצורה יותר מקצועית, ולהתייעץ עם אנשי משרד הבריאות בנוגע לסעיפים השונים בתוך והשירותים הנדרשים על-פי הצרכים. אז אנחנו רוצים באמת לומר תודה לשותפים שלנו במשרד הבריאות, כבר התקיימה פגישת הבהרה ראשונה, ואנחנו מתכננים את הפגישות הבאות. המכרז הזה ייצא לדרך רק לקראת שנת הלימודים הבאה. קרי, במהלך השנה הזאת נעשה את כל המהלכים הנדרשים כדי לצאת למכרז מקצועי.

<היו"ר עמרם מצנע:>
איך יינתנו השירותים החל מספטמבר?

<רחלי אברמזון:>
השנה אנחנו מאריכים את ההתקשרות על-פי תנאי המכרז הקודם עם חברת "פמי פרימיום".
<היו"ר עמרם מצנע:>
ואיך פתרתם את הבעיה במוסדות החינוך המוכר שאיננו רשמי?

<רחלי אברמזון:>
לזה בשלב הזה עוד לא התייחסנו. המכרז יהיה כפי שהוא היה בשנה הקודמת, והעמותות ייצרו קשר עם הספקים האחרים כפי שהם עשו את זה עד היום.
<היו"ר עמרם מצנע:>
אבל עד היום הייתה בעיה.

<רחלי אברמזון:>
לכן אמרנו, כדי לטפל בעניין הזה אנחנו בשלב הזה מתקדמים עם המכרז הקיים. לא שינינו את תנאי המכרז הקיים.
<קריאה:>
הישן.

<רחלי אברמזון:>
כן, מה שהיה עד היום. זה לשנת הלימודים.
<היו"ר עמרם מצנע:>
ארצה עוד לשמוע תשובות יותר ברורות מה אתם עושים עם הלקות שהתגלתה.

<רחלי אברמזון:>
אני רוצה רגע רק לומר, וזה באמת תודה לאילן, לגבי ההחרגות והפניות הנקודתית שהובאו בפנינו טיפלנו ונתנו פתרונות, אז אני מקווה שבאמת השנה נצטרך להתנהל באמת על-פי פניות ספציפיות נקודתיות שיופנו אלינו, נדאג לתת להם מענה כדי שבאמת לקראת שנה הבאה נצא עם מכרז מתוקן.
<היו"ר עמרם מצנע:>
זאת אומרת, החברה שנתנה את השירות עד עכשיו, הארכתם להם בשנה שלמה? את כל שנת הלימודים הקרובה?

<רחלי אברמזון:>
כן. יחד עם זאת, אני שוב רוצה לומר, אותן נקודות, אותן בעיות שהיו - - -
<היו"ר עמרם מצנע:>
הבעיה הייתה בלקונה לא פרסונלית אלא בכך - - -
<רחלי אברמזון:>
אז היא טופלה.

<היו"ר עמרם מצנע:>
במוסדות המוכרים שאינם רשמיים בודקים בחינוך המיוחד - - -
<רחלי אברמזון:>
שוב אני אומרת, כל מקרה שיובא בפנינו לדיון יועלה לדיון ויינתן לו הפתרון כפי שהיה בנקודה הזאת, כי בפעם שעברה הייתה במקרה בעיה עם ילד מסוים, פתרנו את הבעיה לגביו. כך שכל דיון חריג שיובא בפנינו ניתן לו את המענה.
<היו"ר עמרם מצנע:>
אם לחזור לעניין שירותי החינוך לילדים חולים בבית, קיבלתם מהגורמים השונים הערות להתייחסות?

<רחלי אברמזון:>
והתייחסנו. המכרז התפרסם ואני חושבת שיהיה - - -
<היו"ר עמרם מצנע:>
יש איזה שלב מוקדם שבו המכרז מתפרסם להערות או שאין שלב כזה?

<אילן שי:>
אין שלב כזה. אין שלב של פרסום מכרז להערות.
<היו"ר עמרם מצנע:>
למרות שאפשר, ככל שזיכרוני לא מטעני בנושא המכרזים, כשאתה מפרסם מכרז ואתה מקבל מהגופים הפוטנציאליים הערות שונות, אם מקבלים אותם אפשר אחר כך לפרסם את כל ההערות האלה פעם נוספת.
<אילן שי:>
נכון, אז אנחנו בשלב הזה.
<היו"ר עמרם מצנע:>
יש שלב כזה.
<אילן שי:>
אנחנו בשלב הזה. המכרז התפרסם, התקבלו הערות - - -

<היו"ר עמרם מצנע:>
זאת אומרת, אתם מתבססים על המכרז שיצא.

<אילן שי:>
ואמור להיות דיון על ההערות שהתקבלו.

<היו"ר עמרם מצנע:>
על התיקונים.

<אילן שי:>
כן.

<רחלי אברמזון:>
הדיון שערכנו זה בעקבות ההערות שקיבלנו.

<היו"ר עמרם מצנע:>
כן, אבל יוצא מכרז חדש?

<אילן שי:>
על "פמי פרימיום" או על תללי"ם?

<היו"ר עמרם מצנע:>
מדברים עכשיו על תללי"ם.

<אילן שי:>
על תללי"ם.

<רחלי אברמזון:>
על שירותי הוראה.

<היו"ר עמרם מצנע:>
שלום אורלי.
<אילן שי:>
תיקנו אותי, אתקן. תללי"ם - אמור להתפרסם מכרז חדש. אחרי שיתפרסם מכרז חדש כמובן יש שלב שאפשר לקבל שאלות וגם אפשר יהיה לתקן את המכרז החדש בעקבות השאלות האלה, אבל אמור להיות דיון לקראת פרסום מכרז חדש.

<אורלי לוי אבקסיס:>
אבל שנת הלימודים תיכף או-טו-טו יוצאת לדרך.

<אילן שי:>
הייתה הארכה – ההתקשרות מכוח המכרז הישן הוארכה בפטור ממכרז. ניתן אישור לפטור.
<רחלי אברמזון:>
לשני המכרזים.

<היו"ר עמרם מצנע:>
גם שם יש הארכה לשנה שלמה, ותוך כדי השנה הם יעבדו את המכרז החדש, ויש שיתוף פעולה עם משרד הבריאות.

<רויטל לן-כהן:>
הארכה לשנה או לארבעה חודשים, לא הבנתי.

<היו"ר עמרם מצנע:>
אנחנו דנים בשני אירועים: אחד זה ילדים חולים בבית, שזה הוארך עד סוף שנה קלנדרית כמובן בהסכמת תללי"ם, וייצא מכרז מתוקן בהקדם; ולגבי הסייעות הרפואיות, הזכיין הקיים – יש פה מישהו מהזכיין? 
<רחלי אברמזון:>
ימשיך.

<היו"ר עמרם מצנע:>
אין. האריכו לזכיין הקיים לשנה שלמה, ובמהלך השנה תתארגנו בלוח זמנים מתאים לקראת השנה הבאה. ליאורה.

<ליאורה פלד:>
הכול בסדר, הערבות הוכנה, נביא אותה ונמשיך לשרת את הילדים בהרבה אהבה עד סוף בית-ספר ואחר כך. 
<אורלי לוי אבקסיס:>
ואחר כך מה?

<ליאורה פלד:>
נראה את המכרז החדש שיהיה, אם תהיה בו התייחסות לבעיות המהותיות שהעלינו אז זה יהיה בסדר. ואני חייבת להגיד לפרוטוקול, אדוני, שכמו שאמרתי לך גם בשיחה, תללי"ם לא נותנת שירותים פרא-רפואיים, אז אם זה יישאר ככה, אנחנו לא בנויים לזה. דרך אגב, עשיתי חיפוש מאוד רציני לראות אם יש מישהו – זה מאוד מאוד בלתי ניתן לעשות. 

<אורלי לוי אבקסיס:>
רגע, למה הזכיין צריך לתת גם את שירותי החונכות וגם את הפרא-רפואי? 
<ליאורה פלד:>
ככה החליטו.

<אורלי לוי אבקסיס:>
האם לא יהיה נכון יותר להפריד בין שני הדברים? אולי פיצול של השירותים כדי להשיג את המקסימום? כי אם מישהו מומחה בדבר מסוים ואנחנו מטילים עליו עכשיו משהו שהוא שונה לחלוטין לסוג השירות שניתן, יכול להיות שאנחנו יוצרים פה איזשהו גוף חדש שנסתפק במשהו שהוא פחות מהצרכים.
<נירית גולוב:>
אני חושבת שאנחנו לא בונים את המכרז הזה למישהו מסוים. 

<אורלי לוי אבקסיס:>
בוודאי שלא.

<נירית גולוב:>
המכרז הזה הוא מכרז שמסתכל על הצרכים של התלמידים שהם גם צרכים חינוכיים. כשאנחנו מדברים על הצרכים הפרא-רפואיים אנחנו מדברים רק על ילדי החינוך המיוחד עם רמת מורכבות מאוד גבוהה שלא מגיעים כרגע לתוך המערכת החינוכית. ובגין בג"ץ שביקש שנאגם את כל המשאבים שמגיעים אל הילד תחת גוף שיבוא וייתן וילמד באמת את הצרכים של הילד, חשבנו שזה נכון שזה גוף שידבר אחד - - -

<אורלי לוי אבקסיס:>
יש גוף כזה כיום?

<נירית גולוב:>
אנחנו לא יודעים. פרסמנו, אנחנו - - -
<ליאורה פלד:>
אנחנו יוצרים איזה - - -

<נירית גולוב:>
ניצור שירות וגם נדריך אם יצטרכו, אנחנו לא יושבים בצד.
<אורלי לוי אבקסיס:>
אני באמת רוצה לדעת, איך זה קורה למשל בגיל הרך? הרי שני הדברים שם מפוצלים מבחינת - - -

<נירית גולוב:>
לא.

<אורלי לוי אבקסיס:>
למה לא? מבחינת מי שנותן את השירותים של הפרא-רפואיים ומבחינת - - -
<נירית גולוב:>
איפה זה שם? סליחה שאני שואלת.

<אורלי לוי אבקסיס:>
עם הילדים בעלי הצרכים המיוחדים.

<נירית גולוב:>
בבית? בבתים?
<אורלי לוי אבקסיס:>
לא, אני מדברת על המסגרות.
<ליאורה פלד:>
בתוך מערכת החינוך.

<היו"ר עמרם מצנע:>
אבל המכרז הזה - - -

<אורלי לוי אבקסיס:>
אני יודעת, אני בכוונה שואלת את השאלה אם יש גוף כזה שיודע ויש לו מומחיות בתחום. 

<נירית גולוב:>
הטיפולים הפרא-רפואיים ניתנים על-ידי אותו גוף.
<אורלי לוי אבקסיס:>
ולכן, האם אנחנו לא יוצרים פה משהו חדש שאנחנו לא יודעים איך הוא ייראה בסופו של דבר, ויהיה חסר בו גם מבחינת השירות של החונכות וגם מבחינת - - -

<נירית גולוב:>
זה לא יבוא זה על חשבון זה. אנחנו צריכים לבחון את מתן השירות הזה תחת גוף אחד, בחינוך ניתן השירות הזה תחת גוף החינוך. הטיפולים הפרא-רפואיים והטיפולים החינוכיים ניתנים על-ידי מערכת החינוך גם יחד. 

<אורלי לוי אבקסיס:>
כן, אבל גם היא מוציאה - - -
<נירית גולוב:>
לא, ממש לא. 

<ליאורה פלד:>
אבל זה הוצא למתי"אות - - -
<נירית גולוב:>
משרד החינוך ממש לא מוציא מכרז - - -

<ליאורה פלד:>
זה מתי"אות שהן חיצוניות לבתי-הספר.

<נירית גולוב:>
רבותי, אתם מדברים דברים לא נכונים. המתי"אות הן גוף, הן בית-ספר של משרד החינוך.

<אורלי לוי אבקסיס:>
זאת אומרת, זה לא הפרדה.
<נירית גולוב:>
ממש לא, סליחה.
<ליאורה פלד:>
הן בנפרד מבית-הספר של הילד והכיתה.
<אילן שי:>
יש סמל מוסד.
<נירית גולוב:>
סליחה, ממש לא, ממש לא. חשוב עוד פעם לומר, מתי"א הינה בית-ספר לחינוך מיוחד, בעלת סמל מוסד של משרד החינוך, מקבלת את כל השירותים של משרד החינוך, כפופה למשרד החינוך ועובדיה הם עובדי משרד החינוך.
<ליאורה פלד:>
על אזורי שילדים - - -

<נירית גולוב:>
סליחה, רגע, דקה. גם עם אנשי הוראה וגם עם אנשי טיפול, הם כולם עובדי משרד החינוך, כולם, מהראשון ועד האחרון.

<ליאורה פלד:>
יש כאלה 60 שנותנים שירות לכל אלפי בתי-הספר של מדינת ישראל.

<נירית גולוב:>
אני מדברת עליהם, אני מדברת על אותם 60.

<ליאורה פלד:>
על המתי"אות, זאת אומרת, זה לא חלק מאותו בית-ספר שאליו הילד הולך, נקבע לילד שמגיע לו טיפול נוסף, והוא מקבל אותו מגוף שנבנה במיוחד, אכן, בתוך משרד החינוך, ומגיע אליו לתת לו את השירות. לא אותו בית-ספר שלו בקהילה. אנחנו כיום - - - 

<קריאות:>
- - -

<נירית גולוב:>
היא אומרת דברים לא נכונים, מייד אתקן את זה.
<ליאורה פלד:>
לא לא נכונים - - -

<רחלי אברמזון:>
זה לא מדויק.

<נירית גולוב:>
אני אדייק אותם. בסדר? אדייק אותם. 

<אורלי לוי אבקסיס:>
חשוב שנקבל את הדברים המדויקים, כי אז נוכל לגבש איזושהי דעה בעניין, את מבינה?
<נירית גולוב:>
ברצון, בוודאי.

<אורלי לוי אבקסיס:>
כי הכול תלוי בבסיס הנתונים. אם בסיס הנתונים שלך מוטעה גם בסופו של דבר התוצאה תהיה מוטעית.

<נירית גולוב:>
אדייק את בסיס הנתונים, ברשותך. המתי"א נותן שירות לכלל מערכת החינוך המיוחד והשילוב גם יחד. במערכת החינוך הכוללני, ילדים שעברו ועדת השמה, נמצאים אנשים הן של חינוך שעובדים בהוראה והן נותני טיפולים פרא-רפואיים בתוך המסגרות החינוכיות ולא בתוך המתי"א. זה בתוך המערכת של החינוך המיוחד. 
מלבד סייג אחד בגני החינוך המיוחד. בגני החינוך המיוחד העובדים הפרא-רפואיים הם עובדי המתי"א שמשובצים לעבודה קבועה, היא לא משתנה, בתוך גני החינוך המיוחד על-פי מפתח הקצאה שמותנה בסוג הלקוח, מורכבות תפקודם של הילדים וכו'. כנ"ל כל ההדרכה שמלווים. האנשים האלה לא מגיעים למתי"א, מתי"א הוא לא מקום עבודה, הם מגיעים ישירות לתוך הגן ולתוך המסגרת ששם הם נותנים את השירות שלהם. ולכן, המתי"א מבחינתנו הוא גוף שנותן שירות הדרכתי - - -
<אורלי לוי אבקסיס:>
ולמה אי-אפשר להשתמש למשל באותו כוח-אדם שבמתי"א? הוא כבר מוכשר, כבר יש שם את הבסיס של ההכשרה של כוח-האדם לפי הצרכים של אותם הילדים שהם בדיוק הילדים שמדובר בהם.
<ליאורה פלד:>
שנקבע להם הצורך.
<אורלי לוי אבקסיס:>
הרי בסופו של דבר מה שאת אומרת, אנחנו משבצים את העובדים המקצועיים בהתאם לצורך באותם גנים, אנחנו מפזרים אותם. מדוע לא ניקח את המתי"א, את אותם העובדים הפרא-רפואיים או את היכולת של המתי"א להכשיר עובדים פרא-רפואיים או להציב איזשהו בסיס של עובדים שאותם נשלח לילדים הביתה בלי לפגוע, למשל, בשירות של החונכות. זה כבר גוף שקיים, אנחנו לא צריכים לסרבל את העניינים.
<נירית גולוב:>
קיים, מיומן ויודע מה - - -
<אורלי לוי אבקסיס:>
ואצלכם כל הנתונים.

<היו"ר עמרם מצנע:>
אני רוצה רגע להתערב. תראו, לא תפקידנו להסביר לכם איך לעשות מכרזים, אבל אני מציע – מאחר שעוד פעם, יש פה גוף אחד שנתן כבר עשרות שנים את השירות הזה, ואנחנו עוד לא רואים מי הגופים הנוספים שייגשו למכרז הזה, שלא נמצא אחר כך באיזושהי בעיה – מה שאני מציע זה שבגוף המכרז תהיה אפשרות גם לגוף שיציע - או לתת באמת גם את השירות הקלאסי הרגיל של מורים לילדים חולים ובצדו גם את השירות הפרא-רפואי, אבל גם אפשרות לגופים שיגידו: אנחנו מוכנים לתת רק שירות אחד מהשניים. אתם במשרד אחר כך תשקללו ותחליטו. אחרת, אתם עלולים הלחץ הזמנים שנמצאים בהם לעמוד במצב שלא תמצאו מישהו מתאים, מזה אני חושש. ולכן, אני מציע, אילן, זה מבחינה משפטית אפשרי.

<אילן שי:>
נבדוק את זה.

<נירית גולוב:>
צריך לבדוק את זה. 

<אילן שי:>
אני צריך לבדוק את זה. אני צריך לבדוק את זה מול דורית, צריך גם לבדוק את ההיבטים של - - -
<היו"ר עמרם מצנע:>
מבחינה משפטית ההיגיון אומר שזה אפשרי. כשאתה אומר במכרז: יש שני סוגי שירות, הגוף הפוטנציאלי שרוצה לתת את השירות הזה צריך לתת את ההצעה שלו לגבי שניהם, יכול המשרד להחליט לתת ניקוד גבוה יותר או משהו כזה לגוף שנתן את שניהם ביחד. אבל יש למשרד גם את היכולת, אם אתה מגיע למסקנה שאין לך גוף אחוד שיכול לתת את השירותים האלה, גם ללכת על אחד בנפרד מהשני.

<אילן שי:>
אפשר גם לקבוע במכרז הוראה שהגוף יוכל להגיש הצעה יחד עם גוף נוסף. 

<היו"ר עמרם מצנע:>
גם זה אפשרי, נכון. אני מציע לכם פשוט שתשאירו לעצמכם מספיק גמישות.
<אילן שי:>
אז בודקים את התקיימות תנאי הסף ביחס לכל גוף לפי העניין.

<היו"ר עמרם מצנע:>
גם זה נכון, אבל תשאירו לעצמכם מספיק גמישות כדי שלא תימצאו אחר כך עם ברוך בלוח הזמנים למתן השירות. כי אני מוטרד מהמצב שבו יגיע ה-1 בינואר ויכול להיות שלא יהיה גוף, כי זה באמת עניין מאוד ממוקד, מאוד מקצועי, מאוד מחייב ניסיון, אינני יודע מה. אז זה מה שאני מציע.
<נירית גולוב:>
אני חושבת שנצטרך לשקול את ההצעה. אני רוצה לומר בהיבט המקצועי, זה מאוד מורכב למספר גופים שנותנים שירות לעבוד מול משפחה וילד. זאת אומרת, אם אני מסתכלת בסוף על אותם אנשים שייכנסו לביתו של הילד, שהם באים מטעם גופים שונים, אני לא יודעת כמה קל יהיה לנו לעבוד באופן כזה. אני מנסה לראות איך אנחנו - - -

<היו"ר עמרם מצנע:>
כן, אבל, נירית, לבית בכל מקרה יגיעו שני אנשים שונים.
<נירית גולוב:>
כן, אבל יהיה מישהו שיתכלל את התיק, הייתי שמחה שהוא יהיה - - -

<היו"ר עמרם מצנע:>
בסדר, אבל שלא תימצאו – אני לא אומר לך לא או כן.

<נירית גולוב:>
זה מאוד לא פשוט.

<היו"ר עמרם מצנע:>
אני רק אומר לכם, אל תעשו עוד פעם מכרז שבסופו של דבר תתרסקו אתו.

<נירית גולוב:>
נבדוק.

<היו"ר עמרם מצנע:>
ולכן, תשאירו לעצמכם גמישות. 
<נירית גולוב:>
נבדוק, בסדר גמור.

<היו"ר עמרם מצנע:>
כן, רויטל.

<רויטל לן-כהן:>
בוקר טוב, אני רוצה רגע לדבר על משהו שבעיני הוא הכי חשוב בשורה התחתונה, שזה הנושא של רצף טיפולי, ואדבר עליו בשלושה נושאים. אחד, אם אחרי דצמבר יהיה מכרז ותקבל אותו חברה אחרת, בעצם הרצף הטיפולי שלרבים מהילדים שנמצאים בבית הוא המורה נקטע. זאת אומרת שבאמצע השנה - - -
<היו"ר עמרם מצנע:>
לא בהכרח.

<רויטל לן-כהן:>
לא בהכרח, אבל זה משהו שצריך לתת עליו את הדעת. ישבו פה – אני אומרת את זה בעיקר בגלל שלפחות עד כמה שאני זוכרת – כל ההורים שהיו בפעם הקודמת - - - 
<היו"ר עמרם מצנע:>
זה נכון, אבל בזה את שוללת בעצם את הרעיון של החלפת ספק.

<רויטל לן-כהן:>
אני לא שוללת. אני אומרת שכמו שאת "פמי פרימיום" הארכנו בשנה, אולי גם את תללי"ם צריך להאריך בשנה כדי שלא נקטע באמצע שנת לימודים את הרצף הטיפולי של הילד.

<היו"ר עמרם מצנע:>
את מדברת על שנת לימודים.

<רויטל לן-כהן:>
אני מדברת על שנת הלימודים הזו.

<היו"ר עמרם מצנע:>
הנקודה ברורה.

<רחלי אברמזון:>
ביקשנו, הצענו, יושבת כאן מנהלת תללי"ם - - -

<רויטל לן-כהן:>
אין צדדים מקצועיים, אני נמצאת פה לייצג את הילדים.
<היו"ר עמרם מצנע:>
רגע, רבותי, זה לא ויכוח ביניכן.

<רחלי אברמזון:>
זה לא ויכוח.

<היו"ר עמרם מצנע:>
אמרת את שלך, תודה רבה, נקודה. כן, בבקשה.

<רויטל לן-כהן:>
זה רצף טיפולי אחד. רצף טיפולי שונה נוסף זה הנושא של הפרא-רפואי שעליו דיברנו פה. דבר ראשון, לא סתם העליתי את הנושא של המתי"אות, הן יודעות להגיע פרטני. למשל, ילד בגן רגיל משולב אז מגיעה מהמתי"א קלינאית תקשורת, מרפאה בעיסוק, מגיעה מהשפ"ח פסיכולוגית, יש יועצת שנמצאת בגן של ילד כזה שהיא לא מזה ולא מזה ויש את הגננת. זאת אומרת, משרד החינוך יודע לתכלל, ואני גם חושבת שזו אחריות שלו לתכלל. זאת אומרת שגם אם יש תללי"ם, עדיין לא ייתכן שמשרד החינוך ילך אחורה ויגיד: אני לא מתכלל. מה קרה? הוא לא ילד של משרד החינוך בגלל שהוא יושב בבית?
<היו"ר עמרם מצנע:>
הנקודה ברורה.

<רויטל לן-כהן:>
זה כבר היה שתי הנקודות ביחד.

<היו"ר עמרם מצנע:>
מי עוד רוצה להתייחס?

<אורלי לוי אבקסיס:>
רגע, מתי"א לא תעמוד בזה? 

<רויטל לן-כהן:>
אפשר גם לחשוב להעביר את שעות ההוראה, זה אולי יכול להיות רעיון לא רע.

<אורלי לוי אבקסיס:>
מתי"א, הרי אתם מאמינים בגוף הזה, אתם מכשירים אותו, הוא ממשרד החינוך, השאלה היא אם מתי"א יכול לעמוד בדבר כזה. 

<נירית גולוב:>
נבדוק. זה בדיוק מה שביקשנו, זמן לבדוק את הסוגיה הזו.

<רחלי אברמזון:>
נבחן, אבל יחד עם זאת צריך גם לבחון את ההיבטים המשפטיים של עובד ציבור שמגיע לביתו של ילד לעבודה קבועה, אז נבחן את זה, בסדר? נבחן, אבל צריך גם לקחת בחשבון שיש לזה היבטים, כי עדיין שונה המצב שבו קלינאית תקשורת מגיעה אל גן הילדים או הפסיכולוגית מגיעה אל גן הילדים או שכל אנשי המקצוע האלה ניגשים אל ביתו הפרטי של הילד. יחד עם זה אנחנו - - - 
<אורלי לוי אבקסיס:>
אבל בכל מקרה גם עובדים סוציאליים - - -

<היו"ר עמרם מצנע:>
אורלי, גם אם יגיע מישהו מהמתי"א הוא לא יגיע תחתם, זה לא משנה.
<קריאות:>
- - -

<אורלי לוי אבקסיס:>
- - -
<היו"ר עמרם מצנע:>
סליחה, אורלי.

<רחלי אברמזון:>
אמרתי שנבחן את זה בהיבט המשפטי.
<היו"ר עמרם מצנע:>
רחלי, התשובה ברורה, תבדקו. מבקשים שתיתנו לנו תשובה מה החלטתם.
<רחלי אברמזון:>
ברשותך, אדוני היושב-ראש, אני רוצה - - -

<היו"ר עמרם מצנע:>
אבל אני רוצה לשמוע עוד אנשים, אחר כך תוכלי, בסוף. 

<רויטל לן-כהן:>
רק להגיד שזה כמו מורה שמגיעה הביתה או עובדת סוציאלית.

<היו"ר עמרם מצנע:>
אבל נדמה לי שסיימת. עוד מישהו? זהו?
<רויטל לן-כהן:>
אני רוצה להמשיך.

<היו"ר עמרם מצנע:>
אני בטוח. כן.

<משולם נהרי:>
לא הייתי פה בהתחלה, אבל מדברים על מכרז, אני רוצה רק לשאול למה לא לבצע את ההתקשרות עם תללי"ם במסגרת של מיזם משותף?

<קריאה:>
זה הרי גוף שמשרד החינוך היה מעורב בו.

<משולם נהרי:>
רכישת שירותים, בעצם. או רכישת שירותים או מיזם משותף. יש עוד פטנטים חוץ מחובת המכרזים. אני במקרה מכיר את תללי"ם עוד מעבודתי במשרד החינוך, ואני גם זוכר תקופות מאוד מאוד לא נעימות שהמשרד לא יצא מגדרו כדי לתת את השירות לילדים האלה שלא שפר גורלם. ותללי"ם בעור שיניהם עשו עבודה שלכאורה משרד החינוך היה צריך לדאוג לה, ומן הגורן ומן היקב השיגו כספים מכאן ומכאן כדי לתת את השירות הזה, ראו בזה שליחות. משרד החינוך עודד אותם, משרד החינוך השקיע והעלה את זה על נס. בלי תללי"ם אי-אפשר לעשות שום דבר. והנה, אנחנו מוצאים את עצמנו כאילו זו עמותה או איזו חברה, איזה "מרמנת" אחד שבאים ורוצים לעשות איזושהי עסקה טובה. 
<היו"ר עמרם מצנע:>
לזכותם של תללי"ם שזה לא "מרמנת". לא לכרוך אותם זה עם זה.

<משולם נהרי:>
יודעים למה כוונתי. זו גם עניינה של הצעת החוק של פטור מחובת המכרזים לגבי גופים כאלה שבעצם באים כזרוע הביצועית הארוכה של משרד החינוך, ואני חושב שתללי"ם הם הראשונים, אלה שאין עליהם כמעט שום ויכוח, אז אפשר למצוא דרך לא להביא אותם למצב של מכרז אלא במסגרת רכישת שירותים או מיזם משותף. הרי הם בכל זאת מביאים תרומות. ואני רוצה לראות שבמיזם משותף – לא אזכיר עוד גופים, אבל שיבוא גוף אחר ויאמר: הריני מפריש מנכסי אותו סכום לפחות, 51% כדי לקיים את הפרויקט הזה. זו השאלה שלי, ונשגב מבינתי מה אפשר - - -
<היו"ר עמרם מצנע:>
כדי למקד את השאלה של חבר הכנסת משולם נהרי, אילן, אתה בטח מכיר את הנוהל החדש, שבעצם יצא רק לאחרונה, שמאפשר לכם לגבי גופים שמספקים שירותים במשרד החינוך לעשות נוהל שונה במכרז. 
<אילן שי:>
פטור מחובת מכרזים.

<היו"ר עמרם מצנע:>
לא פטור. 

<אילן שי:>
מכרז סגור, יש אפשרות למכרז סגור.

<היו"ר עמרם מצנע:>
נכון. לא פטור. כדי להשלים את מה שאמרת - - -

<משולם נהרי:>
קיבלנו הצעת חוק לפטור, אבל בהצעה של הנוהל הזה זה אנדרוגינוס כזה שזה לא זה ולא זה.

<היו"ר עמרם מצנע:>
אבל זה כן זה וכן זה, תלוי מאיזו בחינה אתה מסתכל.

<משולם נהרי:>
זה יותר גרוע. הסברתי את זה בפעם שעברה, זה יותר גרוע. זה שאתה אומר: אלו ואלו כמו ועדת איתור שממליצה על הגופים הללו, זאת אומרת, קבעת שהוא כן ראוי והוא יכול והכל, מאשר במכרז פתוח שיש מיון. פה אין לך את המיון, פה יהיה לך קשה להחליט מי זה שיש לו את העדיפות.

<היו"ר עמרם מצנע:>
חבר כנסת נהרי, אני בא מדיסציפלינה - - -
<משולם נהרי:>
הדבר היחיד - - -

<היו"ר עמרם מצנע:>
תן לי רגע לדבר.

<משולם נהרי:>
הדבר היחיד שאתה צריך לתת לו עדיפות, שהוא ייתן לך מחיר יותר נמוך.

<היו"ר עמרם מצנע:>
לא נכון. אני יכול לדבר? אתה מרשה לי?
<משולם נהרי:>
זהו, סיימתי.

<היו"ר עמרם מצנע:>
אני בא מדיסציפלינה שבה כשמקבלים הכרעה מתקדמים אתה ובודקים אותה. החוק שהגשתי, ואתה הצטרפת, לאפשר למשרד החינוך לא לבצע מכרזים. החוק הזה נמצא על השולחן, הוא לא הוסר מהשולחן, אבל אנחנו נותנים הזדמנות למשרד החינוך ולמשרד האוצר לראות האם הנוהל שיש בו יתרונות, ועדיין מתקיימים בו גם חסרונות, האם הנוהל הזה - א', הם השתמשו בו, ואם השתמשו בו, האם הוא באמת מסייע. אם נמצא שהוא מסייע, נסכים להסיר את הצעת החוק; אם לא, נחזיר את החוק למקום המגיע לו. אבל כרגע צריך לתת הזדמנות לבחון את הנוהל הזה. 

בעקבות כל ההסבר הזה אני חוזר אליך, אילן, ואני עוד פעם, אני לא מחכה לתשובה, אבל אני מציע שבמסגרת הבדיקה שאתם עושים, תעשו בדיקה איך להכניס את סוג השירות הזה לתוך הנוהל הזה. הנוהל הזה מאפשר לכם, במה שנקרא "מכרז סגור" לפנות לשניים-שלושה גופים שאתם מעריכים שיש להם את היכולת והניסיון, ללא קשר למחיר, ובעצם לעשות אתם איזושהי התמחרות. יכול להיות שבסוף יהיה רק גוף אחד כזה. אתם בעצמם תבחנו את השוק ותגיעו למסקנה, כך שזה לא שולל את האפשרות לעשות את זה בדרך אחרת. 
מה שאני מציע עכשיו כשהנוהל הזה פורסם ממש לאחרונה ונכנס לתוקף, יש הזדמנות לבדוק האם אפשר להשתמש בו. ואני כמובן אעקוב אחרי ההתייחסות שלהם לעניין הזה. אבל לפי דעתי זה הדבר התכליתי שאפשר לעשות עם זה. זה נכון לגבי זה וזה נכון גם לגבי כמובן הסיפור של הסייעות הרפואיות, שם יש יותר זמן פשוט כי שם הארכתם את זה בשנה. אתה רוצה?

<קריאה:>
זה לא סייעות רפואיות, שירותי הרפואה. 

<אילן שי:>
לא הסייעות הרפואיות, "פרי פרימיום".
<קריאות:>
- - -

<היו"ר עמרם מצנע:>
השירות הרפואי.

<נירית גולוב:>
שירותים רפואיים.

<אילן שי:>
שירותים רפואיים.

<היו"ר עמרם מצנע:>
מקובל עליכם?

<אילן שי:>
נבדוק. כן, נתייחס לאפשרות של לעשות שימוש - - -
<היו"ר עמרם מצנע:>
כי אחד, למשל, מהרעיונות שיש בנוהל הזה שמאפשר לפנות לגופים שהם אינם חברות למטרות רווח, אלא גופים או חברות למטרות ציבור או עמותות שעיסוקם הוא במתן שירותים שונים ומשונים, ויכולות עדיין להתחרות על מחיר, אבל במסגרת גוף שאיננו גוף למטרות רווח. אני חושב שאחד הפגמים הגדולים זה שמתחרים היום כל מיני גופים שהם גופים למטרות רווח על שירותים חינוכיים / רפואיים, כאלו או אחרים, - - 

<קריאה:>
עסקיים.

<היו"ר עמרם מצנע:>
- - והגענו למציאות שאליה הגענו. נדמה לי שיש לך פה הזדמנות לבדוק את האפשרות הזאת.

<אורלי לוי אבקסיס:>
אדוני היושב-ראש, זה עושה לי קצת דז'ה-וו. אני זוכרת שמשרד הרווחה החליט בקדנציה הקודמת לפתוח את המכרזים לגבי המקלטים לנשים מוכות, ואז כל אותן המפעילות, שלאורך שנים גם הביאו כספים מבחוץ, מצאו את עצמן בנקודת שפל בכניסה למכרז, והעדיפות בעצם הייתה של שחקנים אחרים למטרות רווח, כמו קבלני בניין ועפר שנכנסו, ולא היה להם לא את הידע שנרכש לאורך השנים, לא את היכולת להבין את המטריה וגם לא את הכספים. 
כי אם אתה הולך למטרות רווח, אתה לא זה שמכניס כספים לתוך השירות. וישבנו פה עם איצקוביץ, מי שזוכר שהיה כאן, אביבית, אם אני לא טועה, היית כאן בכובע אחר, ובשורה התחתונה, מה שיצרנו כדי לפתור את הבעיה הזו זה שבתנאים המקדמיים של המכרז היו נקודות זכות בעצם שהגדילו את אותם סיכויים של המפעילים שלאורך שנים בנו את השירות הזה, בוא נזכור את זה, לקבל עדיפות, ואז הידע לא הולך לאיבוד, היכולות של גיוס התרומות, כי לא תמיד כסף שנכנס למכרז הוא הכסף שמספיק לכל השירות. ואת זה אנחנו נורא מפחדים לאבד, כי אם אנחנו יודעים, תללי"ם הם לא למטרות רווח.

<ליאורה פלד:>
לא.

<אורלי לוי אבקסיס:>
ויש גם גופים אחרים, ואותם אנחנו יכולים לפספס פה, ומזה אני חוששת.
<היו"ר עמרם מצנע:>
אז הנוהל הזה מאפשר למשרד החינוך, למשל, לקבוע שיכול לגשת למכרז רק גוף שהוא לא למטרות רווח. ולכן, צריך לנסות את הנוהל הזה. מי עוד רוצָה, רוצֶה, רוצים?
<אורלי לוי אבקסיס:>
אם יורשה לי, אומר עוד שני משפטים.

<היו"ר עמרם מצנע:>
יורשה לך, הישיבה משותפת לשתי הוועדות.

<אורלי לוי אבקסיס:>
אני חושבת שבאמת יש פה איזושהי בשורה. בהתעקשות שלנו גם בוועדת החינוך וגם בוועדה לזכויות הילד, גם לבקר את המשרדים הרלוונטיים וגם להציע הצעות חלופיות וגם כמובן לשמוע את הקליינטים שלנו, שזה אותם ילדים – ובשורה התחתונה מדובר פה באמת עם הבעיות הרפואיות שחייבות את ההתייחסות, וכל ההתנהלות שהייתה בלי השתתפות של משרד הבריאות בבנייה לפחות של המודל של שירותי רפואה בתוך המסגרות לילדים עם הצרכים המיוחדים זה היה הזוי בעיני. זה שמשרד החינוך קיבל את ההמלצות שלנו, אני חושבת שזה מעיד על עבודה טובה, על עקשנות שלנו, ועל כך שבסופו של דבר יש גם אוזן במשרד החינוך כאשר אתה שם ופורט את הדברים, במיוחד כשיש בהם היגיון. אז קודם כול, תודה, טוב לדעת שאנחנו גם נשמעים, ובאמת היינו רוצים לעשות ועדת המשך כדי לבדוק שהדברים שעלו פה על השולחן גם מקבלים את המקום הראוי להם ואת ההתייחסות הראויה, כי בסופו של דבר, אנחנו לא רוצים שהילדים פה ייפלו בין הכיסאות. 
<היו"ר עמרם מצנע:>
כן, בבקשה.

<שגית רווה טומרקין:>
בוקר טוב, רציתם לשמוע את הלקוחות, אז אני הלקוחות, לצערי. נתן הוא ילד קנולה, זה אומר שיש לו צינורית שמוחדרת דרך הגרון ועוקפת בעצם את דרכי הנשימה העליונות. עד לאחרונה הוא היה תלוי בה כמו ילדים אחרים, במידה מסוימת הוא עדיין תלוי בה לנשימה. קצת להציג לכם את המצב הרפואי, זה אומר שאם הקנולה חלילה נסתמת או יוצאת מהמקום אין זמן להזמין אמבולנס, חייב להיות אדם מיומן ומוסמך לבצע בו פעולות חירום. בנוסף, יש פעולות שנקראות "סקשיין", פעולות פולשניות שמצריכות מיומנות מאוד גבוהה, שמבצעים אותן לא בחירום אלא בשגרה. 

נתן היום בן ארבע, עבר מגן של "איזי שפירא" בשנה שעברה לגן תקשורת בחינוך המיוחד. במשך השנה שנתן היה ב"איזי שפירא" ובשנה שהוא בחינוך המיוחד נחשפנו למעשה לשני מודלים של בחירה של מטפלים. כאשר בעצם ב"איזי שפירא" הנהלת המוסד, הרופאה, הגננת ואנחנו התייעצנו ביחד והגענו למסקנה של איזה מטפל אנחנו רואים כמטפל אידיאלי. למעשה, זה מטפל שבא מתחום של רפואת חירום ולאו דווקא שירותים של אחות. קלטנו במשך השנה ביחד, ראיינו ביחד, הכשרנו ביחד, כל הנושא של ההעסקה היה גם על דעת הצוות החינוכי וגם על דעת הצוות הרפואי. קלטנו שלושה אנשים כאלה: שתי חובשות שמתנדבות במד"א וסטודנט בשנה רביעית לרפואת חירום והם היו מאוד מוצלחים. גם ההתאמה שלהם לגן המיוחד, שזה נושא שהוא לפעמים בעייתי, הייתה הרבה יותר טובה. ויש גם את הנושאים - - -

<היו"ר עמרם מצנע:>
והם עשו תורנויות?

<שגית רווה טומרקין:>
כן. העסקנו שלושה מטפלים, כל אחד קיבל יומיים או שלושה, אני לא זוכרת איך בדיוק, אבל ככה גם היה לנו מישהו למקרה שמטפל חולה – קשה מאוד להצניח מטפל אחר בזמן אפס, אז היה לנו גיבוי. בוא נגיד שהאחריות הרפואית הייתה על הרופאה. 
הילדים האלה נמצאים באשפוז בית, יש רופא שאחראי עליהם, מבקר אותם פעם בשבוע ומכיר אותם בעצם הכי טוב. זה רופא ילדים, פודיאטר שבא ונותן את השירותים האלה, הוא גם נותן מבחינתנו את השירותים של ההכשרה של מטפל של ילד כזה, כי כל ילד הוא שונה. גם אם מביאים לי אחות שבשנה שעברה טיפלה בילד קנולה אחר, הטיפול שהיא תיתן לבן שלי חייב להיות שונה ומותאם לו אישית. 

והיה גם את הנושא של מעורבות הורים. ההורים מבחינתם צריכים לסמוך על מטפל כזה לא במאה אחוז, אלא במאתיים אחוז. כדי שהורה ירגיש שהוא יכול לעזוב את הילד שלו וללכת לעבודה בלב שקט הוא חייב להיות מעורב בטיפול בו ובבחירת המטפל בכל הנושאים האלה. ושם באמת היינו מעורבים, ידענו מה קורה בכל רגע, המטפל הרגיש חופשי להתקשר אלינו כשצצו שאלות, שלא כל כך היה ברור איך מתגברים עליהן. 

בגן התקשורתי קיבלנו אחות מהחברה שמעסיקה את האחיות. אני לא מפנה אצבע מאשימה לחברה שמעסיקה את האחיות בשום פנים ואופן, כי אני יודעת איזו מצוקה ואיזה קושי יש בלמצוא אחיות גם בבתי-חולים ועל אחת כמה וכמה במגזר הפרטי. האחות הזאת עבדה בעבר עם ילד קנולה ובאמת קיבלה הדרכה מהרופאה, אבל לא היה שום רצף בפיקוח הרופאה עליה. לרופאה לא הייתה שום סמכות לפקח עליה, ולכן נפלו דברים בין הכיסאות. 

מעבר לזה, היה את הנושא של ההתאמה שלה לסביבה הגנית. האחות הייתה צריכה לתפקד בעצם בגן תקשורת כאשר צריך להבין את הצרכים של גן התקשורת, מעבר לצרכים של נתן, ומעבר לצרכים של זה, יש צרכים מיוחדים ודרך מסוימת להתנהל בגן תקשורת. ושם היינו פחות מרוצים. 
שוב, אני מאוד מבינה את החברה שמעסיקה את האחיות, קשה מאוד למצוא אחות, מה גם שגן תקשורת זה משמונה עד ארבע בימי חול ועוד ארבע שעות בימי שישי, קשה למצוא אדם אחד שיכסה את כל השעות האלה. מה גם שברוב המקרים מדובר באחיות מבוגרות, שמהן דווקא הייתי מאוד מרוצה, אבל הן לא יכולות לכסות כזאת כמות של שעות. וכאן היו הכשלים בעיני.

מעבר לזה שמטפל שמונחת על הורים ועל ילד ועל צוות של גן שלושה ימים או יומיים לפני תחילת שנת הלימודים, להורה אין כל כך  sayפה. זאת אומרת, זה המטפל שיש וגם הגן יצטרך להתנהל סביבו וגם ההורים יצטרכו להתנהל סביב המטפל שיש. 

<אורלי לוי אבקסיס:>
אז רק שלושה ימים לפני תחילת הלימודים אתם מכירים את המטפל שיהיה עם הילדים שלכם?
<רויטל לן-כהן:>
במקרה הטוב, אפשר גם באותו בוקר.

<שגית רווה טומרקין:>
תראי, בשנת הלימודים - - -

<אורלי לוי אבקסיס:>
רגע, אבל אני זוכרת שאמרו לנו שיש הדברות עם המשפחה ויש עירוב. על הנייר?

<שגית רווה טומרקין:>
באמצע השנה ביקשנו להחליף את האחות, הובטח לנו בפברואר שבמרס היא תוחלף, ושלושה ימים – או ביום חמישי זה היה, ביום ראשון האחות הייתה צריכה להיכנס לתפקיד, פגשנו אותה ביום חמישי כאשר הרופאה לא אישרה אותה. יש פה בעיה.
<היו"ר עמרם מצנע:>
אני מבין שיש פה בכלל בעיה של כוח-אדם, למצוא כוח-אדם. כשיש בעיה למצוא כוח-אדם אז זה תמיד גם מתגלגל לשעה האחרונה.
<אורלי לוי אבקסיס:>
זה הפך להיות מקצוע במצוקה.
<שגית רווה טומרקין:>
נכון. אבל מה שאני אומרת זה שבמקרה של הבן שלי, שנחשב בעצם אחד המקרים הכי קשים שיש בתחום הזה, אין צורך באחות, יש צורך בפרמדיק, יש צורך בחובש, יש צורך במתנדב של מד"א.
<אורלי לוי אבקסיס:>
מה שאת אומרת עכשיו, שבעצם במכרז מחויבות להיות אחיות? 

<שגית רווה טומרקין:>
נכון, במכרז פנינו ל"פמי פרימיום" ואמרו לנו שאין פרמדיקים, אי-אפשר להשיג פרמדיקים.

<אורלי לוי אבקסיס:>
אח או אחיות. פרמדיקים לא יכולים למלא את המכסה? למה? יש פה עניין של משרד הבריאות בנושא הזה?

<עדינה יוסף:>
אני חושבת שאלה בדיוק הנקודות שאנחנו רוצים להגדיר טוב יותר. לא הגענו לפרטים האלה, אבל כבר ישבנו בישיבה אחת וישבנו בישיבה שנייה וזה אחד הנושאים, בדיוק מה שאמרת.
<רויטל לן-כהן:>
שתהיה גם נציגות של הורים בפגישות האלה, אחרת דברים כאלה אולי עלולים - - - 

<עדינה יוסף:>
אחד הדברים היותר כלליים, נביא גם הורים, אנחנו צריכים קודם את – מאותה נקודה כמו שאמרת, מצוקת אחיות, - - 

<אורלי לוי אבקסיס:>
רפואת חירום.

<עדינה יוסף:>
- - ומצוקת אחיות מוסמכות, כמו שזה הוגדר בעבר, והעובדה שהרבה מאוד פעולות גם אנשים עם הכשרה נקודתית יותר יכולים. אין ספק שברמה הגבוהה של הטיפול במסגרת ובראיית המענה המקצועי חייבת להיות גם אחות.
<היו"ר עמרם מצנע:>
כן, בבקשה.

<שגית רווה טומרקין:>
בנוסף, אין שום אפשרות לפצל משרה כזאת. כאשר ילד נמצא שמונה שעות ביום בגן-ילדים ועוד ארבע שעות ביום שישי - יש בעיה מאוד רצינית למצוא מטפל כלשהו, עזבו אחות, גם פרמדיק.

<קארין אלהרר:>
אז מה אתם עושים?

<שגית רווה טומרקין:>
מה אנחנו עושים? אנחנו השנה - - -
<קריאה:>
מתפשרים.

<רויטל לן-כהן:>
לא הולכים לעבודה.

<היו"ר עמרם מצנע:>
כן, בסדר, חברים, עולה פה בעיה אמיתית, אני מניח - - -
<שגית רווה טומרקין:>
ישבתי מחוץ לגן. שנה שלמה ישבתי. עזבתי את העבודה שלי, אני עובדת בתחום ההיי-טק, פשוט ישבתי מחוץ לגן.
<היו"ר עמרם מצנע:>
מישהו, מישהי עוד רוצים?

<רויטל לן-כהן:>
אפשר רק עוד משהו בנושא.

<היו"ר עמרם מצנע:>
העברת לה את כל הפתקים, למה את צריכה עוד פעם? 

<רויטל לן-כהן:>
אני פשוט מכירה את המקרה. אחד הדברים - - -

<היו"ר עמרם מצנע:>
בסדר, אבל רויטל, תבינו, עם כל הכבוד, הוועדה לא יכולה לתת פתרונות נקודתיים.

<רויטל לן-כהן:>
זה לא פתרון נקודתי, זה משהו עקרוני.

<היו"ר עמרם מצנע:>
רק עקרוני. אני חוזר ואומר, ישבו עכשיו משרד החינוך עם משרד הבריאות וגם אז המצוקה של כוח-אדם מקצועי היא בעצם אולי צוואר הבקבוק הכי גדול, לפי הבנתי, לתחום הזה. ואני מניח שזה בטח מקרים בודדים כאלו, זה בטח לא מאות ילדים כאלו.
<נירית גולוב:>
לא מאות.

<היו"ר עמרם מצנע:>
מקרים בודדים שלהם צריך לתת פתרונות תפורים למקרה. 

<רויטל לן-כהן:>
אבל כן משהו עקרוני. יש אחיות שקיבלו הכשרה של התמ"ת לפני המון שנים. הן לא באמת אחיות, הן לא עובדות בבית-חולים, אין להן משהו קבוע שהן מקבלות, יש להן תעודת אחות, כך שהיא אחות - - -
<היו"ר עמרם מצנע:>
שמעתי את נציגת משרד הבריאות ואני מניח שיבדקו את זה. 
<קריאה:>
ימליצו לנו ואנחנו - - -

<אורלי לוי אבקסיס:>
לכן, כל כך חשוב שהדברים האלה יתנהלו מול משרד הבריאות, וזה משהו שאנחנו חוזרים עליו. אתם לא יכולים לעשות את המכרזים האלו בלי להתייחס לעמדה המקצועית של משרד הבריאות, כי מדובר פה על בריאות של ילדים שמלכתחילה הכשל הבריאותי הביא אותם לשם. לכן, אני חושבת שהאמירה פה צריכה להיות שלא ייתכן שום מכרז מכאן ואילך שנוגע לבריאות הילדים שייעשה ללא – לא רק התייעצות – ללא בנייה בלי הצוות המקצועי של משרד הבריאות.
<רחלי אברמזון:>
זה מה שקורה בפועל.

<אורלי לוי אבקסיס:>
מה שקרה בפעם שעברה שזה קרה בלי משרד הבריאות.

<רחלי אברמזון:>
מה שקורה עכשיו.

<אורלי לוי אבקסיס:>
אה, עכשיו. כי אצלי בוועדה נציגת משרד הבריאות אמרה שאפילו לא התייעצו אתם. ולכן, אני חושבת שזו הייתה קטסטרופה, ומעכשיו ואילך לדאוג שדברים כאן פשוט לא יקרו. כשמדובר בבריאות זה תפקידו של משרד הבריאות. 

<רחלי אברמזון:>
חד-משמעית.

<היו"ר עמרם מצנע:>
אין ספק. מישהו עוד רוצה משהו? כן, בבקשה, אדוני.

<יואב מריק:>
אני יושב פה, חלק מהעניינים זה בית "איזי שפירא", זה גם שלנו, אז ביקשתי ממשרד החינוך גם לקחת את משרד הרווחה בעניינים ולהזמין אותנו. 
<אורלי לוי אבקסיס:>
שולחן עגול, מצוין.

<היו"ר עמרם מצנע:>
עוד מישהו, משהו? כן, ליאורה.

<ליאורה פלד:>
הבנתי שבנוהל החדש יש אפשרות לתת ספק יחיד.

<היו"ר עמרם מצנע:>
משרד החינוך מכיר את הנוהל החדש, ואני מניח שהוא יבחן אותו. אין אפשרות לתת ספק יחיד, אפשר לעשות מכרז סגור. זה בערך המונחים. דרך אגב, ספק יחיד לא מותנה באופי המכרז, ספק יחיד זה במקומות שזה אפשרי גם במכרזים כלליים ברגע שיש ספק יחיד. נוהל ספק יחיד נכון לכל מכרז שהוא. 

<ליאורה פלד:>
שווה מחשבה.

<היו"ר עמרם מצנע:>
עוד משהו? 
<רות קלדרון:>
אני לא מכירה את התחום הזה, פשוט להגיד תודה גם לעמותה שיזמה ועובדת בזה כל כך הרבה שנים ורואה את הילדים האלה, וגם לחברי הכנסת שאני מבינה שנלחמים על זה כבר שנים, וכמובן למשרדים. זה תחום שכאזרחית לא ידעתי עליו, וברור שלמדינה יש עוד הרבה ללמוד, ודברים כאלה מתחילים הרבה פעמים מאנשים פרטיים שמחזיקים את זה, ואחר כך אנחנו לומדים לעשות את זה יותר טוב, אבל פשוט תודה.

<אורלי לוי אבקסיס:>
ואז אחר כך מישהו גוזר על זה קופון.

<ליאורה פלד:>
כשזה נהיה גדול ושווה הרבה כסף, בדיוק כך.

<אורלי לוי אבקסיס:>
אחרי שבונים את הכול.

<ליאורה פלד:>
וזה נהיה שירות ומגיעים ל-3,600 ילדים כי עבדת על זה מאוד קשה, אז זה נהיה אטרקטיבי.
<רות קלדרון:>
אני רוצה לפני הציניות פשוט להגיד תודה. לא הכול נופל תמיד למקרה הרע ביותר. יש פה פורום מאוד מרשים של שלושה משרדים ויושב-ראש וועדה שרוצים לעשות טוב, אז החזקתם את זה - - -

<אורלי לוי אבקסיס:>
שתי ועדות.

<רות קלדרון:>
נכון, שתי ועדות שמכירות את הנושא. החזקתם את זה עד עכשיו, אני מרגישה שהאחריות שלנו לקחת את זה בידיים טובות.

<היו"ר עמרם מצנע:>
אז, ברשותכם, רק אסכם את מה שכבר אמרנו. קודם כול, הוועדה המשותפת - - -

<רבקה וידר:>
פורמלית היום היא לא הייתה משותפת.

<היו"ר עמרם מצנע:>
אז בזה אני מכריז שהיא משותפת. יש לי קצת סמכויות, קצת. 

<רבקה וידר:>
אין בעיה, אנחנו נשתף אותם.

<רות קלדרון:>
אם רויטל מאשרת.

<היו"ר עמרם מצנע:>
אני באמת חושב שקיבלנו תשובות כפי שציפינו ממשרד החינוך, ממשרד הבריאות, אדוני ממשרד הרווחה, בכך ש-א', המכרז לגבי שירותי רפואה נדחה בשנה ומאפשר כניסה יותר מעמיקה, יותר משותפת, משתפת עם המשרדים השונים כדי לקבל שירות מתאים, טוב, יעיל. וגם לגבי שירות חינוך לילדים בבית כתוצאה מבעיות של צרכים מיוחדים כאלו או אחרים, גם כן שמחנו שתללי"ם הסכימו להאריך את המכרז בתנאים הקיימים עד סוף חודש דצמבר, ומשרד החינוך אכן יכין את המכרזים מחדש. 

אני חוזר ומבקש ממשרד החינוך: א', לבחון במכרז עבור הילדים החולים בבית אפשרות שהמכרז יאפשר לכם גמישות, כפי שדיברנו עליה, בבואכם להחליט על מי ייתן את השירות, כך שלא תימצאו במצב שאין לכם שירות. ב', והדבר השני הוא באמת בתחום הרפואי, הפרא-רפואי, לראות את השירות המתאים. כמו כן, אני מבקש שתבחנו את שני המכרזים העתידיים האלו במבחן של הנוהל החדש שמאפשר לכם יותר מיקוד, ובסופו של דבר לקבל החלטה יותר נכונה על נותן השירות.

אני מזכיר שמבחינתנו זה גם יהיה מבחנים, גם דיברתי על זה עם שר החינוך, שר החינוך הסכים לשלב הביניים של הנוהל הזה, אבל הנוהל ייבחן אם באמת תמצו אותו עד תום. 
יש פה מישהו ממשרד האוצר? כי אצלי רשומים שניים, אפילו שלושה. בטח במע"מ אפס. אבל זה מאפשר לכם בהחלט כמשרד חינוך להיות יותר ממוקדים, שהשירות בסוף יהיה יותר מוצלח ויותר טוב, והמבחן הזה של המחיר והכסף יהיה הנמוך ביותר מהמבחנים השונים בסופו של דבר.

נקיים דיון מעקב נוסף עם כינונה של הכנסת, של הכינוס הבא אחרי החגים. אבל אני מבקש מכם לתת לנו התייחסות, לפחות למכרז הזה שצריך לצאת בקרוב לגבי השירות החינוכי והרפואי בבתים, מה החלטתם באותן שתי סוגיות שדיברנו עליהן. 
תודה רבה לעמיתתי, לאורלי. המפגש המשותף יוצר תוצאות טובות.

<אורלי לוי אבקסיס:>
אולי נעשה את זה לעתים קרובות יותר. 

<היו"ר עמרם מצנע:>
תודה רבה.

<הישיבה ננעלה בשעה 12:50.>
